cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy cy cy cy cy cy cy cy cy cy cy cy cy cy en cy cy en su de cy cy af cy cy en cy en es
Cyhoeddi Eisteddfod 2018 yn prysur agosau | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Pentref Gwyddoniaeth a Thechnoleg
Shw'mae Su'mae: Dysgu Cymraeg
Mas ar y Maes
Cyhoeddi Eisteddfod 2018 yn prysur agosau
Gyda dim ond dyddiau i fynd tan Ŵyl Cyhoeddi Eisteddfod Caerdydd, mae pawb yn paratoi’n brysur am ddiwrnod i’w gofio.
Cynhelir y Cyhoeddi yng nghanol y brifddinas, gyda llwyfan arbennig ar lawnt Neuadd y Ddinas ar gyfer perfformiadau gan artistiaid lleol gan roi blas o’r hyn sydd i ddod y flwyddyn nesaf yn yr Eisteddfod ei hun.
Yn unol â thraddodiad, cynhelir gorymdaith ddechrau’r prynhawn, gan gynnwys cynrychiolwyr o sefydliadau a chymdeithasau lleol ynghyd â Gorsedd y Beirdd, i groesawu’r Eisteddfod i’r ardal, a chyflwyno’r ardal i’r Eisteddfod.  Bydd yr orymdaith yn cychwyn o Amgueddfa Genedlaethol Caerdydd toc ar ôl 14.00 a cherdded drwy’r dref cyn dychwelyd i Barc Cathays a lawnt Neuadd y Ddinas, lle y cynhelir pinacl y diwrnod sef Seremoni’r Cyhoeddi ei hun, gan roi cyfle i drigolion ac ymwelwyr weld un o seremonïau lliwgar yr Orsedd.
Yn hanesyddol, mae’n rhaid cyhoeddi bwriad Eisteddfod i ymweld ag ardal o leiaf blwyddyn a diwrnod cyn cychwyn y Brifwyl.  Yn ogystal, dyma pryd y cyhoeddir y Rhestr Testunau, sef y rhestr o gystadlaethau a gwybodaeth i unrhyw un sy’n dymuno mynd ati i gystadlu'r flwyddyn nesaf.
Yr Archdderwydd, sef pennaeth yr Orsedd sy’n arwain y seremoni bwysig hon, gyda chadeirydd y pwyllgor gwaith lleol, Ashok Ahir, yn cyflwyno’r copi cyntaf o’r Rhestr Testunau i’r Archdderwydd.  Unwaith y mae’r copi wedi’i rannu, mae’r wybodaeth yn gyhoeddus a’r gyfrol yn mynd ar werth mewn siopau ar hyd a lled Cymru.
Bydd criw o enethod ifanc y dalgylch yn cymryd rhan yn y seremoni hefyd, sef merched y Ddawns Flodau.  Mae’r Ddawns yn rhan liwgar o holl seremonïau’r Orsedd, a chriw o enethod 8 i 10 oed o ysgolion lleol sydd yn perfformio’r ddawns a seiliwyd ar batrwm casglu blodau o’r caeau.  Mae’r merched wedi bod wrthi’n ymarfer ers wythnosau, a chawn gyfle i fwynhau’r perfformiad fel rhan o’r seremoni.
Meddai Cadeirydd y Pwyllgor Gwaith, Ashok Ahir, “Mae’r Cyhoeddi yn un o draddodiadau’r Eisteddfod, yn ddathliad lliwgar o’r hyn sydd i ddod.  Ychydig iawn sydd wedi newid yn y digwyddiad yma dros y blynyddoedd, a dyma sy’n ei wneud yn unigryw ac yn hynod draddodiadol.
“Ein gwaith ni dros y flwyddyn nesaf yw darbwyllo pobl Caerdydd bod yr Eisteddfod ei hun, yr wythnos ym mis Awst, yn bell o fod yn draddodiadol, ein bod ni wedi newid cymaint dros y blynyddoedd diwethaf, a’n bod ni erbyn hyn yn cael ein hystyried fel un o’r gwyliau mawr, gyda’r cystadlu yn galon iddi, a gweithgareddau eraill o bob math yn digwydd o’i chwmpas.
“Rydym wedi bod wrthi’n gweithio’n galed yn lleol ers misoedd lawer yn codi ymwybyddiaeth ac arian a braf yw gweld bod cymaint o gefnogaeth yma i’r Eisteddfod yn barod.  Diolch i bawb sydd eisoes wedi bod yn rhan o’r paratoadau a diolch i’r Cyngor sydd wedi cefnogi’r gwaith dros y misoedd diwethaf.  Mae’n argoeli’n arbennig o dda ar gyfer y misoedd nesaf, a gobeithio y daw pobl o Gymru gyfan atom i fwynhau’r Cyhoeddi dros y penwythnos.”
Yn ogystal â’r Cyhoeddi, cynhelir Cymanfa Ganu Eglwys y Tabernacl, Yr Aes, nos Sul 25 Mehefin am 19.30, ac mae croeso cynnes i bawb ymuno yn y noson honno hefyd.
Cynhelir Eisteddfod Genedlaethol Caerdydd yn ardal y Bae o 3-11 Awst 2018.  Am fwy o wybodaeth ewch ar-lein, www.eisteddfod.cymru.
Gwybodaeth am y Cyhoeddi Poster y Gymanfa
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.